Een dood ná Parow-skietery(Foto verskaf deur Netcare 911) Paramedici is Donderdagoggend omstreeks 11:00 na ŉ toneel in Victoriastraat in Parow ontbied waar ŉ skietery plaasgevind het. Shawn Herbst, woordvoerder van Netcare 911, het gesê twee mans is geskiet – een in ŉ motor en die ander by ŉ huis aan die oorkant van die straat. “Die man in die motor het noodlottige beserings opgedoen. Hy is op die toneel dood verklaar. Die tweede man het ernstige beserings opgedoen. Hy het twee skietwonde opgedoen. Hy is op die toneel gestabiliseer en na ŉ hospitaal geneem vir verdere behandeling.” Sers. Wesley Twigg, woordvoerder van die polisie in die Wes-Kaap, het gesê die omstandighede rondom die afsterwe van ŉ 47-jarige man word ondersoek. “Onbekende verdagtes het skote op die man gevuur en van die toneel gevlug. Niemand is tot dusver in hegtenis geneem nie.” Twigg het gesê ŉ 36-jarige man het skietwonde in sy skouers opgedoen.” Die polisie in Parow ondersoek ŉ saak van moord en poging tot moord.